**Eu...tu**

*AlinD*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ningea ca-n ziua de apoi

Pe sufletele cu povești

Un gând aleargă, către noi

Eu cine-ți sunt, tu cine-mi ești?

Amintirile aleargă prin eter

Și sar imagini din oglindă

Cum peste umăr, mă pândești

Eu unde sunt, tu unde ești?

Mă-ntreabă luna despre tine

Ce să îi spun, nu mai am știre

Doar tac prin noaptea cu păcate

Sorbind din ceașca lui Hecate

În somn mă zbat, în chinuri grele

De ce o fac, și cu ce rost

Pe frunte Lilith mă sărută

Eu ce ți-am fost, tu ce mi-ai fost?